Na temelju članka 35. Zakona o lokalnoj i područnoj (regionalnoj) samoupravi (Narodne novine broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 15. stavka 2. Zakona o javnoj nabavi (Narodne novine broj 120/16, 114/22 i 48/26) i članka 31. Statuta Općine Podstrana („Službeni glasnik Općine Podstrana“, broj 07/21, 21/21, 04/23 i 12/25), Općinsko vijeće Općine Podstrana na ___ sjednici održanoj dana __________ 2026. godine donosi

I. IZMJENE I DOPUNE
PRAVILNIKA O PROVEDBI POSTUPAKA JEDNOSTAVNE NABAVE
Članak 1.
U Pravilniku o provedbi postupaka jednostavne nabave („Službeni glasnik Općine Podstrana“, broj 09/26),  članak 18. mijenja se i glasi:
„Ponude zaprimljene putem modula jednostavne nabave u EOJN RH otvaraju se automatski istekom roka za dostavu ponuda.
Ponude zaprimljene drugim dopuštenim načinima komunikacije otvaraju ovlaštene osobe Naručitelja nakon isteka roka za dostavu ponuda.
Ako se razlog za poništenje postupka jednostavne nabave utvrdi prije otvaranja ponuda, ponude se ne otvaraju, a postupak se poništava donošenjem odluke o poništenju.

Otvaranje ponuda nije javno.“
Članak 2.
U članku 21. iza stavka 1. dodaje se novi stavak 2. koji glasi:
„Ako se razlog za poništenje postupka jednostavne nabave utvrdi prije otvaranja ponuda, odluka o poništenju donosi se bez provođenja pregleda i ocjene ponuda.“
Dosadašnji stavci 2., 3. i 4. postaju stavci 3., 4. i 5.
U dosadašnjem stavku 4., koji postaje stavak 5., riječi „Na temelju“ zamjenjuju se riječima „Na temelju izvršne“.
Članak 3.
Iza članka 24. dodaju se novi članci 25., 26. i 27. koji glase:
„ROK MIROVANJA
Članak 25.
U postupcima jednostavne nabave procijenjene vrijednosti veće od 15.000,00 eura, nakon dostave odluke o odabiru ponuditeljima Naručitelj ne smije sklopiti ugovor o nabavi odnosno izdati narudžbenicu prije isteka roka od 3 (tri) radna dana za podnošenje prigovora propisanog ovim Pravilnikom.
Rok iz stavka 1. ovog članka predstavlja rok mirovanja.
Rok mirovanja ne primjenjuje se ako je u postupku jednostavne nabave zaprimljena samo jedna ponuda.
UČINAK ODLUKA
Članak 26.
Odluka o odabiru postaje izvršna:
1. istekom roka mirovanja, ako prigovor nije izjavljen,
2. dostavom rješenja o prigovoru kojim se prigovor odbacuje, odbija ili se postupak u povodu prigovora obustavlja, ako je na odluku o odabiru izjavljen prigovor,
3. dostavom odluke ponuditelju, ako se rok mirovanja ne primjenjuje.

Odluka o poništenju postaje izvršna:
1. istekom roka za prigovor, ako prigovor nije izjavljen,
2. dostavom rješenja o prigovoru kojim se prigovor odbacuje, odbija ili se postupak u povodu prigovora obustavlja, ako je na odluku o poništenju izjavljen prigovor.

UVID U DOKUMENTACIJU
Članak 27.
Nakon dostave odluke o odabiru ili odluke o poništenju, ponuditelj koji je podnio ponudu ima pravo na uvid u dokumentaciju predmetnog postupka radi pripreme prigovora.
Uvid obuhvaća dokumentaciju postupka, osim dijelova koji predstavljaju tajne podatke ili druge podatke zaštićene posebnim propisima.
Uvid se omogućuje putem modula jednostavne nabave u EOJN RH tijekom radnog vremena naručitelja, na zahtjev ponuditelja.
Ponuditelj je dužan zahtjev za uvid podnijeti pravodobno, vodeći računa o roku za podnošenje prigovora.“
Članak 4.
Dosadašnji članak 25. briše se.
Iza članka 27. dodaje se novi članak 28. koji glasi:
„PRAVNA ZAŠTITA ZA NABAVE PROCIJENJENE VRIJEDNOSTI VEĆE OD 15.000,00 EURA
Članak 28.
U postupcima jednostavne nabave čija je procijenjena vrijednost veća od 15.000,00 eura, gospodarski subjekt koji je podnio ponudu ima pravo podnijeti prigovor na odluku o odabiru odnosno odluku o poništenju, zbog nepravilnosti u postupku pregleda, ocjene i odabira ponuda, odnosno zbog nepravilnosti u vezi s razlozima poništenja. Prigovor se podnosi u roku od 3 (tri) radna dana od objave odnosno dostave odluke o odabiru ili odluke o poništenju.

U postupcima jednostavne nabave čija je procijenjena vrijednost jednaka ili manja od 15.000,00 eura pravna zaštita putem prigovora iz ovoga članka nije dopuštena.
Prigovor se podnosi putem modula jednostavne nabave u EOJN RH, a o prigovoru odlučuje načelnik. Rješenje o prigovoru donosi se u roku od 8 (osam) dana od dana zaprimanja urednog prigovora.

Prigovor mora sadržavati najmanje:
· podatke o podnositelju prigovora,
· naziv i evidencijski broj postupka jednostavne nabave,
· predmet nabave,
· opis činjenica i okolnosti na kojima se prigovor temelji,
· razloge zbog kojih se smatra da je postupanjem naručitelja povrijeđeno pravo ili pravni interes podnositelja,
· prijedlog načina otklanjanja navodne nepravilnosti, ako je primjenjivo.

Načelnik razmatra prigovor te može: 
· odbaciti prigovor ako nije pravodoban, nije dopušten ili ga je podnijela neovlaštena osoba, 
· odbiti prigovor kao neosnovan, 
· prihvatiti prigovor i naložiti otklanjanje nepravilnosti, 
· poništiti postupak jednostavne nabave ili njegov dio. 

Rješenje o prigovoru mora biti obrazloženo i dostavlja se podnositelju prigovora putem sustava EOJN RH, a iznimno, ako dostava na taj način nije moguća, dostavlja se drugim dokazivim elektroničkim sredstvima komunikacije.
Podnošenje prigovora protiv odluke o odabiru odgađa sklapanje ugovora o jednostavnoj nabavi odnosno izdavanje narudžbenice do donošenja i dostave rješenja o prigovoru.
Iznimno, u osobito opravdanim slučajevima kada bi odgoda sklapanja ugovora ili izdavanja narudžbenice mogla uzrokovati štetu naručitelju ili ugroziti pravodobno ostvarenje predmeta nabave, naručitelj može nastaviti postupanje prije donošenja rješenja o prigovoru, uz navođenje i obrazloženje razloga za takvo postupanje.
U slučaju prihvaćanja prigovora i donošenja nove odluke o odabiru, ponuditelji koji su sudjelovali u postupku imaju pravo podnijeti prigovor protiv nove odluke o odabiru, sukladno ovom članku.“
Članak 5.
Iza članka 28. dodaje se novi članak 29. koji glasi:
„OSTALE ODREDBE
Članak 29.
Sadržaj i oblik akata i drugih dokumenata koji se izrađuju i generiraju putem EOJN RH određeni su funkcionalnostima i tehničkim mogućnostima sustava EOJN RH.“
Članak 6.
Dosadašnji članci 26., 27. i 28. postaju članci 30., 31. i 32.
Članak 7.
Ostale odredbe Pravilnika o provedbi postupaka jednostavne nabave (Službeni glasnik Općine Podstrana broj 09/26) koje nisu izmijenjene ovim I. izmjenama i dopunama ostaju na snazi.
Članak 8.
Ove I. izmjene i dopune Pravilnika o provedbi postupaka jednostavne nabave objavit će se u „Službenom glasniku Općine Podstrana“, a stupaju na snagu osmoga dana od dana objave.


KLASA:	                   			                                       Predsjednik
URBROJ:		                                                                          Općinskog vijeća:
Podstrana,                                                                                             Darko Juradin








































OBRAZLOŽENJE
Razlog za donošenje I. izmjena i dopuna Pravilnika o provedbi postupaka jednostavne nabave („Službeni glasnik Općine Podstrana“, broj 09/26) jest potreba usklađivanja postojećeg Pravilnika sa Smjernicama za provedbu postupaka jednostavne nabave, koje je Ministarstvo gospodarstva, odnosno Uprava za politiku javne nabave, naknadno objavilo kao i prilagodba odredbi Pravilnika funkcionalnostima i tehničkim mogućnostima Elektroničkog oglasnika javne nabave Republike Hrvatske (EOJN RH).

Izmjene se odnose na uređenje pravne zaštite gospodarskih subjekata u postupcima jednostavne nabave procijenjene vrijednosti veće od 15.000,00 eura, uključujući pravo na podnošenje prigovora, rok za njegovo podnošenje, postupanje po prigovoru, učinke podnošenja prigovora na sklapanje ugovora odnosno izdavanje narudžbenice te pravo ponuditelja na uvid u dokumentaciju postupka. Navedenim izmjenama nastoji se osigurati jasnije i cjelovitije uređenje pravne zaštite u skladu s važećim propisima i Smjernicama.

Izmjenama se preciziraju odredbe o otvaranju ponuda i postupanju u slučaju kada se razlog za poništenje postupka jednostavne nabave utvrdi prije otvaranja ponuda. Ujedno se utvrđuje da su sadržaj i oblik akata i drugih dokumenata koji se izrađuju i generiraju putem EOJN RH određeni funkcionalnostima i tehničkim mogućnostima sustava, čime se odredbe Pravilnika prilagođavaju načinu rada i mogućnostima elektroničkog sustava.




